মোহাম্মদ হোসেন ফাহমিদেহ

মোহাম্মদ হোসেন ফাহমিদেহ (;  ৬ মে, ১৯৬৭–৩০ অক্টোবর, ১৯৮০ খ্রি.) ছিলেন একজন ইরানি শিশু সৈনিক ও ইরাক–ইরান যুদ্ধের একজন প্রতীক। ১৯৮০ সালে খুর্রামশহরের প্রথম যুদ্ধের সময় তিনি ইরানের স্বেচ্ছাসেবী আধাসামরিক বাহিনী বাসিজের সাথে যুক্ত হয়ে লড়াই করেছিলেন। তিনি খুর্রামশহর এবং এর আশেপাশে আক্রমণকারী ইরাকি বাহিনীর সাথে লড়াই করেছিলেন। এই যুদ্ধে ফাহমিদেহ একটি আক্রমণকারী ইরাকি ট্যাংকের অগ্রযাত্রা থামিয়ে দেন। তিনি সেই ট্যাংকটির নীচে ঝাঁপিয়ে পড়েন এবং একটি পূর্ণ গ্রেনেড বেল্টের বিস্ফোরণ ঘটিয়ে নিজেকে উড়িয়ে দেন। ফলে ট্যাংক আগুন লেগে তা ধ্বংস হয়ে যায় এবং তিনি মৃত্যুবরণ করেন। ইরানে তাকে একজন যুদ্ধের বীর হিসেবে স্মরণ করা হয়।  

 পটভূমি 
১৯৮০ সালের সেপ্টেম্বর মাসে ইরাক হঠাৎ করেই ইরানের বিরুদ্ধে একটি পূর্ণমাত্রার সামরিক আক্রমণ শুরু করে। ইরাকি সেনাবাহিনীর পাঁচটি সাঁজোয়া ও যান্ত্রিক ডিভিশন শাতিল আরব জলসীমা পেরিয়ে দক্ষিণ ইরানের তেলসমৃদ্ধ খুজেস্তান প্রদেশে প্রবেশ করে এবং দ্রুত ওই অঞ্চলের বেশ কয়েকটি শহর দখল করে। ১০ নভেম্বরের মধ্যে ইরাকি বাহিনী তীব্র লড়াইয়ের পর ইরানের প্রতিরোধ ভেঙে ফেলে এবং কৌশলগতভাবে অত্যন্ত গুরুত্বপূর্ণ শহর খোর্রামশহর দখল করতে সক্ষম হয়।

 সামরিক কর্মকাণ্ড 
ইরানের সরকারি নথিপত্রে লিখিত ফাহমিদেহের জীবনীর সূত্র অনুসারে, মোহাম্মদ হোসাইন ফাহমিদেহ কোম শহরের মাত্র ১৩ বছরের একজন কিশোর ছিলেন। ১৯৮০ সালে ইরাক-ইরান যুদ্ধ শুরু হওয়ার সাথে সাথেই পরিবারকে কিছু না জানিয়ে তিনি ঘর ছেড়ে ইরানের দক্ষিণাঞ্চলে চলে যান এবং সেচ্ছাসেবী বাহিনী বাসিজে যোগদান করেন। তার লক্ষ্য ছিল খোর্রামশহর রক্ষা করতে প্রতিরোধ বাহিনীকে সাহায্য করা। খোর্রমশহর তখন যুদ্ধের সম্মুখসারির শহর হিসেবে অবরুদ্ধ অবস্থায় ছিল।

খোর্রামশহরের সেই অবরুদ্ধ পরিবেশে তিনি অনেক বয়স্ক ইরানি সৈন্যদের সঙ্গে কাঁধে কাঁধ মিলিয়ে যুদ্ধ করেন। অবরোধকালে শহরের সংকীর্ণ রাস্তাঘাট ও গৃহে-গৃহে লড়াই চলেছিল, যেখানে হাজার হাজার ইরানি ও ইরাকি সৈন্য নিহত হয়। লড়াইয়ের এক পর্যায়ে ইরাকি বাহিনী ইরানিদের পিছু হটিয়ে একটি অত্যন্ত সরু খালপথে তাদের অবরুদ্ধ করে ফেলে। ইরানিদের কাছে আরপিজি-৭ রকেটের ঘাটতি ছিল। ফলে ইরাকি ট্যাঙ্কগুলোর কৌশলগত অগ্রগতি থামানো কঠিন হয়ে পড়ে। এভাবে যুদ্ধের এক পর্যায়ে তার আশপাশের অধিকাংশ অভিজ্ঞ সৈন্য হয়তো আহত কিংবা নিহত হয়ে নিতিয়ে পড়তে থাকে। তখন ফাহমিদেহ তার কাছাকাছি একজন শহীদের দেহ থেকে গ্রেনেড-বেল্ট খুলে নিজের শরীরে জড়িয়ে নেন। তিনি সমস্ত গ্রেনেডের পিন খুলে ফেলেন এবং ধাবমান ইরাকি ট্যাংকের নিচে ঝাঁপিয়ে পড়ে আত্মাহুতি দেন। বিস্ফোরণে ট্যাঙ্কটি ক্ষতিগ্রস্ত হয় এবং তার অগ্রগতি থেমে যায়। এই ঘটনায় ইরাকি ট্যাংক-বহর ধারণা করে যে, এলাকাটিতে সম্ভবত অসংখ্য মাইন পুঁতে রাখা হয়েছে। তাই তারা গোটা বহর নিয়ে অগ্রসর হওয়া বন্ধ করে দেয়। পরবর্তীতে ইরানের রাষ্ট্রীয় রেডিও এই খবরটি জরুরি বার্তা হিসেবে প্রচার করে।

ইতিহাসবিদেরা উল্লেখ করেন যে, এর আগেও প্রায় একই ধরণের কৌশল দ্বিতীয় চীন-জাপান যুদ্ধে ব্যবহৃত হয়েছিল। ১৯৩৭ সালের সাংহাই যুদ্ধ ও ১৯৩৮ সালের তাইএরজুয়াং যুদ্ধে আত্মঘাতী বোমারুরা ট্যাঙ্ক থামাতে নিজেদের বিসর্জন দিয়েছিলেন।   

ফাহমিদের এই ঘটনা পরবর্তীতে ইরানের যুদ্ধকালীন সময়ে অসংখ্য তরুণকে মাতৃভূমি রক্ষার জন্য জীবন বাজি রাখতে অনুপ্রাণিত করে। ইরানের বিপ্লবী নেতা রুহুল্লাহ খোমেনি থেকে শুরু করে পরবর্তী রাষ্ট্রপতি মোহাম্মদ খাতামি পর্যন্ত অনেক বড় বড় নেতা তাকে জাতীয় বীর হিসেবে স্বীকৃতি দিয়েছেন। খোমেনি একাধিক ভাষণে এই ১৩ বছরের শিশুকে "ইরানের প্রকৃত নেতা" বলে অভিহিত করেন। তিনি বলেন:“আমাদের নেতা সেই ১৩ বছরের শিশু; যার ছোট্ট বুক হাজারো কলম ও জিহ্বার চেয়ে মূল্যবান। তিনি নিজেকে শত্রুর ট্যাংকের নিচে বিসর্জন দিয়ে শহীদি মধু পান করেছেন।”ফাহমিদে তেহরানের বেহেশত-ই- জাহরা কবরস্থানের ২৪ নম্বর সেকশনের ৪৪ নম্বর সারির ১১ নম্বর কবরে সমাহিত আছেন। তার স্মরণে তেহরানের উপকণ্ঠে একটি বিশাল স্মৃতিস্তম্ভ নির্মিত হয়েছে, যা আজও অনেক ধর্মপ্রাণ ইরানি যুবকের কাছে এক প্রকার তীর্থস্থান হিসেবে সম্মানীয়। 

তার মৃত্যুপরবর্তী বছরগুলোতে ইরানের বিভিন্ন অঞ্চলে তার ছবি দিয়ে বড় বড় দেয়ালচিত্র আঁকা হয়। এছাড়া শিশুদের স্কুল-ব্যাগেও তার প্রতিকৃতি ব্যবহার করা হয়। ১৯৮৬ সালে তার স্মরণে একটি ডাকটিকিটও প্রকাশ করা হয়। ইরানের অনেক রাস্তা, হাসপাতাল, স্কুল এমনকি একটি ক্রীড়া স্টেডিয়ামও তার নামে নামকরণ করা হয়েছে।

তার মৃত্যুর দিন ৩০ অক্টোবর ইরানের সরকারি বর্ষপঞ্জিতে “বাসিজ ছাত্র দিবস” হিসেবে অন্তর্ভুক্ত রয়েছে।

 পুরস্কার 
ফাহমিদেহকে ইরাক–ইরান যুদ্ধের পর ১৯৮৯ সালের ২৭ সেপ্টেম্বর প্রথম-শ্রেণির ফাত্‌হ পদক প্রদান করা হয় এবং তিনি এই পদকপ্রাপ্ত প্রথম ব্যক্তি হিসেবে স্বীকৃত হন।

 আরো দেখুন 

 ইরাক–ইরান যুদ্ধ
 আত্মঘাতী হামলা
 আত্মাহুতি

 তথ্যসূত্র 

বিষয়শ্রেণী:১৯৬৭-এ জন্ম
বিষয়শ্রেণী:১৯৮০-এ আত্মহত্যা
বিষয়শ্রেণী:ইরান-ইরাক যুদ্ধে ইরানি সামরিক কর্মী
বিষয়শ্রেণী:১৯৮০-এ মৃত্যু
বিষয়শ্রেণী:কোমের ব্যক্তি
বিষয়শ্রেণী:অর্ডার অফ ফাতাহ প্রাপক